FI Euroopan unionin virallinen lehti C 95/34

Maataloustuotteiden ja elintarvikkeiden rekisteröimisestä aidoiksi perinteisiksi tuotteiksi annetun neuvoston asetuksen (EY) N:o 509/2006 8 artiklan 2 kohdassa tarkoitettu rekisteröintihakemuksen julkaiseminen

2010/C 95/09

Tämä julkaiseminen antaa oikeuden vastustaa hakemusta asetuksen (EY) N:o 509/2006 9 artiklassa tarkoitetulla tavalla (1). Vastaväitteet on toimitettava komissiolle kuuden kuukauden kuluessa tästä julkaisemisesta.

AITOA PERINTEISTÄ TUOTETTA KOSKEVA REKISTERÖINTIHAKEMUS

NEUVOSTON ASETUS (EY) N:o 509/2006

”SPIŠSKÉ PÁRKY”

EY-N:o: SK-TSG-0007-0051-18.01.2007

1. Hakijaryhmittymän nimi ja osoite:

Nimi: Slovenský zväz spracovateľov mäsa Osoite: Kukučínova 22 831 03 Bratislava SLOVENSKO/SLOVAKIA P. +421 255565162 F. +421 255565162 Sähköposti: slovmaso@slovmaso.sk

Nimi: Český svaz zpracovatelů masa Osoite: Libušská 319 142 00 Praha 4 – Písnice ČESKÁ REPUBLIKA P. +420 244092404 F. +420 244092405 Sähköposti: reditel@cszm.cz

2. Jäsenvaltio tai kolmas maa:

Slovakian tasavalta

Tšekin tasavalta

3. Eritelmä:

3.1 Rekisteröitävä nimi (nimet):

”Spišské párky” (slovakin ja tšekin kielellä)

3.2 Nimi:

on itsessään erityinen  on maataloustuotteen tai elintarvikkeen erityisluonnetta ilmaiseva

”Spišské párky” -nimitys on itsessään erityinen, koska se on vakiintunut ja tunnettu Slovakian ja Tšekin alueella, sillä on pitkäaikainen perinne ja maine ja se liittyy tiettyyn makkaratyyppiin.

3.3 Asetuksen (EY) N:o 509/2006 13 artiklan 2 kohdan mukainen nimen varaaminen:

Rekisteröintiin liittyy nimen varaaminen  Rekisteröintiin ei liity nimen varaamista

3.4 Tuotetyyppi:

Luokka 1.2. Lihavalmisteet (kuumennetut, suolatut, savustetut jne.)

3.5 Sen maataloustuotteen tai elintarvikkeen kuvaus, johon 3.1 kohdan mukaista nimeä sovelletaan:

”Spišské párky” -makkarat valmistetaan lampaansuolesta valmistettuun läpimitaltaan enintään 24 mm:n kokoiseen kuoreen ja erotetaan toisistaan vääntämällä. Yksittäisen makkaran paino on noin 50 g. Se on paprikamausteensa vuoksi väriltään tyypillisen vaaleanpunainen ja maultaan kevyesti pikantti.

Fysikaaliset ominaisuudet

Yhtenäinen ketju, pituudeltaan useita metrejä, yksittäiset makkarat erotettu toisistaan vääntämällä.

Kemialliset ominaisuudet

Rasvapitoisuus: enintään 24 % ± 4 %

Suolapitoisuus: enintään 2 % ± 0,4 %

Lihasproteiinin nettopitoisuus vähintään 10 painoprosenttia.

Aistinvaraiset ominaisuudet

— ulkonäkö ja väri: lampaansuolesta valmistettuun kuoreen täytetty katkeamaton nauha, läpimitaltaan enintään 24 mm, joka on jaettu vääntämällä yksittäisiksi makkaroiksi; pinta on sileä tai hieman ryppyinen ja väri oranssinruskea vaihdellen kiiltävästä mattapintaiseen

— leikkauspinnan väri ja ulkonäkö: paprikasta johtuva vaaleanpunainen väri, vähäiset sidekudoshiukkaset sallitaan

— tuoksu ja maku: miellyttävä vastasavustetun tuotteen tuoksu, kevyesti kirpeä, sopivan suolainen, kuumentamisen jälkeen mehevä

— koostumus: vaihtelee pehmeästä kiinteään.

3.6 Sen maataloustuotteen tai elintarvikkeen valmistusmenetelmän kuvaus, johon 3.1 kohdan mukaista nimeä sovelletaan:

”Spišské párky” -makkaroiden valmistukseen käytetään seuraavia raaka-aineita: tuore naudanliha, jonka rasvapitoisuus on enintään 10 %, tuore sianliha, jonka rasvapitoisuus on enintään 10 %, tuore sianliha, jonka rasvapitoisuus on enintään 50 %, siankamara, juomavesi, nitriittisuolaseos, jauhettu makea paprika (100 ASTA), jauhettu kirpeä paprika, polyfosfaatit E 450 ja E 451 (3 g/kg P2O5:nä), askorbiinihappo E 300 (0,5 g/kg) sekä lampaansuolesta valmistettu kuori.

100 kg:n erä valmista ”Spišské párky” -tuotetta valmistetaan seuraavista raaka-ainemääristä:

— Naudanliha, rasvapitoisuus enintään 10 %: 21,2 kg — sianliha, rasvapitoisuus enintään 10 %: 21,0 kg — sianliha, rasvapitoisuus enintään 50 %: 38,0 kg — siankamara: 12,0 kg — juomavesi: 21,0 kg — nitriittisuolaseos (lihan suolaukseen): 2,1 kg — jauhettu makea paprika (100 ASTA): 0,62 kg — jauhettu kirpeä paprika: 0,62 kg — polyfosfaatit (E 450 ja E 451): 0,30 kg — askorbiinihappo E 300: 0,05 kg — kuori (lampaansuoli).

Teknologinen menetelmä

Naudan- ja sianliha esipaloitellaan ja jauhetaan jauhimessa tai leikataan hienoksi leikkurissa. Siankamara lisätään mukaan, ja aineksista muokataan hienojakoinen tasalaatuinen massa. Joukkoon lisätään yhteensekoitettuina jauhettu makea ja kirpeä paprika sekä nitriittisuolaseos, joka sisältää lisäaineet (polyfosfaatit E 450 ja E 451 ja askorbiinihappo E 300). Näin saatu seos sullotaan läpimitaltaan enintään 24 mm:n kokoisiin lampaansuoliin. Yksittäiset makkarat erotetaan toisistaan vääntämällä siten, että yhden makkaran painoksi tulee noin 50 g. Valmiit tuotteet ripustetaan ketjuna telineille, jotka viedään savustamoon, jossa tuotteet kuivuvat ja savustuvat. Niitä savustetaan kuumassa savussa (enint. 68 °C) enintään 45 minuuttia. Savustettuja tuotteita kuumakäsitellään sen jälkeen 71–76 °C:ssa, kunnes lämpövaikutus vastaa vähintään 70 °C:n lämpötilaa tuotteen keskikohdassa. Tätä lämpötilaa pidetään yllä tuotteen keskikohdassa ainakin 10 minuuttia. Kuumakäsittelyn jälkeen tuotteet pirskotetaan kylmällä vedellä ja niiden annetaan hitaasti jäähtyä, kunnes lämpötila keskikohdassa on enintään + 4 °C.

3.7 Maataloustuotteen tai elintarvikkeen erityisluonne:

”Spišské párky” -tuotteen erityisluonne johtuu seuraavista tekijöistä:

— raaka-aineiden ja mausteiden koostumus ja suhteet

— tasalaatuisen massan hienojakoisuus

— valmistus lampaansuoleen

— fysikaaliset, kemialliset ja aistinvaraiset ominaisuudet.

Raaka-aineiden ja mausteiden koostumus ja suhteet sekä tasalaatuisen massan hienojakoisuus

”Spišské párky” -makkaroiden erityisluonne on seurausta vanhan reseptin mukaan käytetyistä raaka-aineista: naudan- ja sianlihasta valmistetaan yhdessä siankamaran kanssa hienojakoinen tasalaatuinen massa, jonka hienojakoisuutensa puolesta erottuu selvästi muiden makkaroiden massasta. Tuotteelle on erityistä myös makean ja kirpeän jauhetun punaisen paprikan sekoittaminen massaan reseptin mukaisesti.

Valmistus lampaansuoleen

”Spišské párky” -makkaroiden tunnusmerkkinä on myös se, että ne valmistetaan lampaansuoleen, minkä vuoksi ne voidaan selvästi erottaa silmämääräisesti muista makkaroista.

Fysikaaliset, kemialliset ja aistinvaraiset ominaisuudet

Kaikkien eritelmässä mainittujen tuotantovaiheiden noudattaminen antaa tuotteelle jäljittelemättömän tuoksun ja maun.

Valmistuksessa on erityistä kuumakäsittely ennen kulutukseen saattamista. Vesi, jossa tuote kuumakäsitellään, ei saa kiehua, koska luonnonkuori voisi muuten haljeta. Jos lampaansuoli halkeaisi, tuote voisi menettää luonteenomaisen mehevyytensä. Kuumakäsittelyn jälkeen ”Spišské párky” -tuotteelle on tyypillistä mehevyys ja kevyesti pikantti paprikan maku. Valmistuksessa käytettyjen raaka-aineiden tarkasti määrätyn suhteen vuoksi ”Spišské párky” -tuotteella on myös tyypillinen rasahtava ääni makkaraa murrettaessa tai puraistaessa, mikä erottaa sen selvästi muista makkaratyypeistä.

3.8 Maataloustuotteen tai elintarvikkeen perinteinen luonne:

”Spišské párky” -tuotteen valmistuksella on Slovakiassa yli vuosisatainen perinne. Ensimmäiset kirjalliset maininnat ovat ajalta, jolloin Spišské Podhradiessa toiminut paikallinen teurastaja Štefan Varsányi käytti hyväkseen unkarilaisen aateliston toistuvia käyntejä Spišin linnan suurilla markkinoilla alkamalla myydä niiden yhteydessä ”Spišské párky” -makkaroita erikoisherkkuna. Hänen reseptinsä, joka perustui mausteiden eli makean ja kirpeän paprikan huolelliseen yhdistelmään, oli ilmeisen suuri menestys, koska hän ennen pitkää myi samoja tuotteita myös Unkarissa ja Puolassa.

”Spišské párky” -tuotteiden vientiä auttoi muun muassa Košicen ja Bohumínin välisen radan rakentaminen ja sen Spišské Vlachyyn ja Spišské Podhradiehen ulottuva sivuraide. Makkarat pakattiin varhain aamulla erityisiin laatikoihin, jotka lastattiin Spišské Podhradiesta lähtevään ensimmäiseen junaan, ja puolenpäivän aikaan budapestilaiset ruoanystävät saattoivat jo herkutella niillä. (František Žifcák: Kronika mesta Spišské Podhradie slovom i obrazom, Mesto Spišské Podhradie, 1988).

Myös tunnettu slovakialainen kirjailija Emo Bohúň toteaa omasta kokemuksestaan: ”Spišské párky olivat itsepäisiä ja arvaamattomia ja usein tekivät pahojaan. Niitä ei voinut syödä veitsellä ja haarukalla eikä murtaa auki kuten muita vastaavia makkaroita. Makkara piti ottaa sormiinsa, työntää suuhun, sulkea huulet sen ympärille ja vasta sitten puraista. Sen paisuneen kuoren sisällä oli nimittäin runsaasti paprikamehuja, ja jos se olisi murrettu, leikattu veitsellä tai lävistetty haarukalla, punainen mehu olisi ruiskunnut sadan metrin päähän joka suuntaan. Palomiehet olisivat voineet käyttää niitä letkujen ja sammuttimien sijaan.” (Žáry, Štefan: Zlatoústi rozprávači. Bratislava, Slovenský spisovateľ, 1984).

Štefan Varsányin lisäksi ”Spišské párky” -makkaroita valmistivat vuoteen 1938 asti muun muassa Grieger ja Blaško Spišské Podhradiessa, Slavkovský Spišské Vlachyssa sekä Schretter, Schmiedt, Patrilla ja Lešňák Levočassa. Spišské Podhradiessa pidettiin 1940-luvulla torstaisin maineikkaita ”sikamarkkinoita”, joissa myyjillä ja ostajilla oli hyvän kaupanteon jälkeen tapana kokoontua savustettuja tuotteiden valmistavien teurastajien omistamiin krouveihin ja tilata ”viršle”, jolla nimellä ”Spišské párky” -makkaroita tuohon aikaan kutsuttiin. Niitä myytiin myös jokaisella rautatieasemalla. Heti junan pysähtyessä myyjät huusivat kuuluvaan ääneen: ”Spišské pááááááááááááárky, viršle, viršličky …!” (”Viršle, viršličky, spišské …”, SME, sanomalehti. Bratislava, Petit Press 7.9.1996, s. 7.)

”Spišské párky” -makkaroilla on hyvä maine Spišin alueen lisäksi myös muualla Slovakiassa samoin kuin myös Tšekissä ja ulkomailla (”Viršle, viršlicky, spišské …”, SME, sanomalehti. Bratislava, Petit Press 7.9.1996, s. 7.) Aikanaan niitä nauttivat säännöllisesti muiden muassa presidentti T. G. Masaryk ja kreivi Albín Csáky, joka toimi Unkarin parlamentin ylähuoneen puhemiehenä sekä opetus- ja kulttuuriministerinä. Tämä vaikutusvaltainen mies huolehti siitä, että niitä tarjoiltiin Unkarin hallituksen istunnoissa (http://www.internet.sk/mediakurier/cei/44.htm). ”Spišské párky” -makkaroita sai ja saa edelleenkin myös tšekkiläisissä pubeissa (http://www.inzine.sk/article.asp?art=4214 – Pišťanek Peter: ”Ako som kupoval zámok. Zámockým pánom rýchlo ľahko a rýchlo”, 26.10.2000). Ne kuuluivat osana työn päivän juhlintaan (”Upršaný Prvý máj na košickom sídlisku železiarov”, SME, sanomalehti. Bratislava, Petit Press 2.5.1997, s. 1.) ja erilaisiin markkinatapahtumiin, joista mainittakoon Spišská Nová Vesissa järjestetyt nk. kansankäsityömarkkinat (Trh ľudových remesiel), joilla ”Spišské párky” -tuotteiden lisäksi esiteltiin niiden taidokas mutta nyt jo lähes unohtunut tarjoiluastia. Tässä savesta valmistetussa astiassa on kaksoispohja kiehuvaa vettä varten, jotta makkarat pysyisivät pitempään kuumina (”Česť spišských remeselníkov zachraňovali Košičania na stoloch”, SME, sanomalehti. Bratislava, Petit Press 23.9.1997, s. 1.)

Toisen maailmansodan jälkeen Tšekkoslovakian alueella hyväksyttiin standardoinnin yhteydessä ja perinteisen laadun säilyttämiseksi normi, jossa määritetään tuotteen raaka-aineiden koostumus ja valmistusmenetelmä (laatustandardi TP, 8.9.1954, elintarvikeministeriö).

Historiallisista lähteistä käy ilmi, että tuotteen resepti vähitellen muuttui jonkin verran, kun raaka-aineisiin alettiin lisätä tietty osa naudanlihaa. Se ei kuitenkaan muuttanut tuotteen luonnetta ja käyttöä, vaan tämä raaka-aineiden yhdistelmä päinvastoin paransi tuotteen makua (ÚNK 57 72 60, 1964)

Tuotteen määräävänä luonteenpiirteenä on sen mehevyys kuumennuksen jälkeen ja kevyesti pikantti paprikan maku. ”Spišské párky” -tuotteen valmistajat käyttävät yhä samaa reseptiä (CSN 57 71 34, 1977 ja myöhemmin STN 57 71 34).

”Spišské párky” valmistetaan perinteisesti luonnolliseen lampaansuoleen (teurastaja Štefan Varsányi, laatustandardi TP 8.9.1954, elintarvikeministeriö), jotka ovat muista suolista poiketen hyvin hauraita. Tuotteilla on tyypillisesti hyvä maine Slovakian ja Tšekin lisäksi myös ulkomailla.

3.9 Erityisluonnetta koskevat vähimmäisvaatimukset ja tarkastusmenettelyt:

Pakolliseen tarkastukseen kuuluu:

— Raaka-aineina käytettyjen naudanlihan, sianlihan ja siankamaran suhteiden noudattaminen. ”Spišské párky” -tuotteen valmistuksen yhteydessä tarkastetaan naudan- ja sianlihan käsittely, johon raaka-aineet ja niiden määrät on valittava rasvapitoisuuden mukaan.

— Siankamaran lisäämisen tarkastus.

— Tasalaatuisen massan hienojakoisuuden tarkastus. Massan tasalaatuisuus ja hienojakoisuus tarkastetaan silmämääräisesti ja koskettamalla.

— Makean ja kirpeän jauhetun punaisen paprikan suhteiden noudattaminen (väri-intensiteetti 100 ASTA). Tarkastuksessa tarkastetaan, että massaan lisätään yhteensekoitettuina jauhettu makea paprika (100 ASTA) ja kirpeä paprika sekä nitriittisuolaseos mukaan lukien lisäaineet (polyfosfaatit E 450 ja E 451 ja askorbiinihappo E 300) ja vesi.

— Lampaansuolen käytön tarkastus, joka suoritetaan toimittajan lähetysluettelon perusteella.

— Valmiin tuotteen aistinvaraiset ominaisuudet (ulkonäkö ja väri, leikkauspinnan ulkonäkö ja väri, koostumus sekä maku ja tuoksu). Tarkastus suoritetaan silmämääräisesti ja aistinvaraisesti valmistusprosessin päätyttyä eritelmän kohdassa 3.5 määriteltyjen ominaisuuksien noudattamisen tarkastamiseksi.

— Valmiin tuotteen fysikaaliset ja kemialliset ominaisuudet: lampaansuolen enimmäisläpimitta ja yksittäisen makkaran paino. Arvojen on vastattava eritelmän kohdassa 3.5 mainittuja arvoja.

Tuote-eritelmän noudattamisen tarkastamisesta vastaava viranomainen tai elin tekee tarkastukset vuosittain.

4. Tuote-eritelmän noudattamisen tarkastamisesta vastaavat viranomaiset tai elimet:

4.1 Nimi ja osoite:

Tuote-eritelmän noudattamisen tarkastamisesta Slovakiassa vastaavat viranomaiset tai elimet:

Nimi: BEL/NOVAMANN International, s r.o. Osoite: Továrenská 14 815 71 Bratislava P.O. BOX 11 820 04 Bratislava 24 SLOVENSKO/SLOVAKIA P. +421 250213376 Sähköposti: tomas.ducho@ba.bel.sk

 Julkinen Yksityinen

Nimi: Štátna veterinárna a potravinová správa SR Osoite: Botanická 17 842 13 Bratislava SLOVENSKO/SLOVAKIA P. +421 260257427 Sähköposti: buchlerova@svssr.sk

Julkinen  Yksityinen

Tuote-eritelmän noudattamisen tarkastamisesta Tšekissä vastaavat viranomaiset tai elimet:

Nimi: Státní zemědělská a potravinářská inspekce Osoite: Květná 15 603 00 Brno ČESKÁ REPUBLIKA P. +420 543540111 Sähköposti: sekret.oklc@szpi.gov.cz

Julkinen  Yksityinen

Nimi: Státní veterinární správa ČR Osoite: Slezská 7 120 00 Praha 2 ČESKÁ REPUBLIKA Puhelin +420 227010137 Sähköposti: hygi@svscr.cz

Julkinen  Yksityinen

4.2. Viranomaisen tai elimen erityistehtävät:

— Tuote-eritelmän noudattamisen tarkastamisesta Slovakiassa ja Tšekissä vastaava viranomainen tai elin.

— Mainitut valvontaviranomaiset vastaavat kaikilta osin eritelmän noudattamisen tarkastamisesta.

(1) EUVL L 93, 31.3.2006, s. 12.